Zuma se staatsrede ‘flou en ŉ verleentheid’Pres. Zuma lewer sy staatsrede. Foto: Elmond Jiyane Sό het die vakbond Solidariteit op pres. Zuma se staatsrede in die parlement reageer. Dr. Dirk Hermann, bestuurshoof van Solidariteit, het gesê pres. Zuma was net so afwesig wat die gebeure betref wat hom in die parlement afgespeel het, as wat hy is oor die gebeure wat in die land aan die gang is. “Die politiek het hom vanaand buite die president afgespeel. Hy speel geen strategiese rol nie en dit sal net ’n aanwins wees as hy bedank,” het Hermann gesê. AfriForum het die staatsrede as ŉ verleentheid beskryf wat die gebrek aan leierskap in die land duidelik uitbeeld. Volgens Alana Bailey, adjunk uitvoerende hoof van AfriForum, het opposisiepartye enersyds die geleentheid gebruik om hulle verkiesingsveldtogte van 2016 in die kollig te plaas en met ’n algehele gebrek aan respek teenoor die president opgetree. “Andersyds het die president hierdie tragiese stand van sake soos gewoonlik as ŉ grap hanteer en historiese gebeure misbruik om net meer verdeeldheid op grond van ras tussen gemeenskappe in die land te saai.” Volgens Bailey was die inleiding van die staatsrede net nog ŉ bewys van hoe die president en regerende party ŉ sondebokkultuur skep om hulle eie mislukkings te probeer verdoesel. “Wat die res betref: die president het geen verantwoordelikheid aanvaar vir sy rol in die ekonomiese uitdagings wat die land tans in die gesig staar nie. Geen aanspreeklikheid is erken vir rampspoedige optrede wat strek van die aanstelling van ministers van finansies in Desember 2015, tot die skade wat visumregulasies die toerismebedryf aangedoen het en selfs die Eskomkrisis nie. Ekonomiese sake het oorheers. Sleutelkwessies soos misdaad en onderwys het feitlik geen aandag geniet nie, hoewel albei ŉ sleutelrol speel wat die toekoms van die Suid-Afrikaanse ekonomie betref,” het Bailey gesê. Lees alle voroge berigte oor die staatsrede van 2016.